L’Espai Jove de Catarroja ja és una realitat
30 març 2023

L’Espai Jove de Catarroja ja és una realitat. Després de mesos d'obres, aquest dijous ha tingut lloc la protocol·lària recepció d'obra de la instal·lació que es convertirà en les pròximes setmanes en l'epicentre de les activitats juvenils del municipi. Una vegada recepcionades les obres que han tingut un cost d'1 milió d'euros, en els pròxims dies es procedirà a la recepció del material i la decoració del centre que ha sigut fruit d'un procés participatiu entre les persones usuàries.

“Ha arribat el dia que estàvem esperant, poder comptar amb unes instal·lacions que tant demanava la joventut de Catarroja és emocionant i alhora  il·lusionant ja que la que era la Casa Museu Alfonso es va omplir de vida i des de la Regidoria de Joventut podrem incrementar l'oferta al mateix temps que oferim un espai d'oci segur”, explica Lorena Silvent.

Així doncs, amb l’Espai Jove guanyem opcions per a tota la ciutadania i especialment un lloc concret per als joves. En breu, el CIJ (Centre d'Informació Juvenil), actualment situat en la plaça Major, es traslladarà ja a la seua nova ubicació i millorarà l'atenció no sols dels joves sinó que també ampliarà les instal·lacions de l'Ajuntament que ocuparan les seues dependències.

Finalment, en unes setmanes tindrem els mobiliaris i aparells electrònics que serviran per a poder fer un ús complet de totes les sales disponibles amb les quals compta l’Espai Jove.